Parlo ciaeo 19 luglio 2015
Ma se ghe penso gh’è de l’atro! A mùxica zeneize di nòstri giorni
Andrea Acquarone
AUDIO
Zena - Quande do 1984 o Fabriçio de André o l’à tiou feua Creuza de mâ o zeneize o se parlava ciù che oua, ma a mùxica d’esprescion lìgure a viveiva un di seu pezo momenti: i Trilli e Piero Parodi son regordæ ciù che atro pe quello ch’àn fæto primma; o tralallero, o canto antigo da tradiçion, o l’ea a-o mìnimo stòrico. Co-o successo stramezuou do disco do de André s’è averto incangio na stagion neuva ch’a no l’è ancon finìa.
I primmi, e i ciù grendi, da neuva onda son stæti i Sensasciou do Bob Quadrelli, ch’àn finn-a guagno do ’97 un Premio Tenco. A liatri – e a-i atri ch’àn parteçipou a quello movimento, comme i Blindosbarra – o va sens’atro reconosciuo o meito d’avei levou a pua d’in çimma a l’esprescion muxicale nostrâ. Ma quello ch’o mäveggia a l’è a vitalitæ e a varietæ da produçion da giornâ d’ancheu.
A partî da-i tralalleri, di quæ emmo parlou quarche setemann-a fa, che son torna na realtæ prezente e viva, con passâ de pe-i tanghi da Roberta Alloisio, che co-o seu neuvo disco Xena Tango a l’è appreuvo a conosce un successo internaçionâ, ghe n’è pe tutti i gusti. Gh’è i Makadam Zena, apprexæ pe-i seu raggae finn-a feua da-i confin da region, gh’è o rap do Mike from Campo, a sàtira de Barche a tòrsio, e balladde do Marco Cambri, e atri ancon. A no l’è da meno manco l’esprescion mùxicale (de gran qualitæ!) inte varietæ lìgure feua Zena: Quei de Rsciugni àn avuo l’önô de guägnâ l’ùrtimo “Festival della canzone dialettale” de Arbenga. Pròpio chì saieiva da spende na poula: stante che a ciù parte de cansoin che se scrìvan in zeneize a-a giornâ d’ancheu no san pe ninte de “dialettale”, perché no scangiâ o nomme a-o festival? Saieiva un atto scimbòlico importante in sciâ stradda do repiggio do zeneize!
A mùxica do resto a l’è ascì un mòddo pe fâ viægiâ e idee, comme o fa o Carbun, fòscia o ciù prefondo di nòstri cantanti, in scê de nòtte raggae: “un pòpolo sensa conoscensa da seu stòia passâ, de seu orìgine, da seu lengua, da seu coltua, o l’è comme un ærboo sensa reixe. E alloa, parlémmose in zeneize”. Ciù drito che mille discorsci.
© Riproduzione riservata
ita_Latn lij_Latn vec_Latn grn_Latn lij_Latn lij_Latn lij_Latn lij_Latn ita_Latn